Κοινή δράση 2003/472/ΚΕΠΠΑ του Συμβουλίου

της 24ης Ιουνίου 2003

για τη συνέχιση του προγράμματος συνεργασίας της Ευρωπαϊκής Ένωσης για τη μη διάδοση και τον αφοπλισμό στη Ρωσική Ομοσπονδία

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 14, σε συνδυασμό με το άρθρο 23 παράγραφος 2,

την κοινή στρατηγική 1999/414/ΚΕΠΠΑ της Ευρωπαϊκής Ένωσης για τη Ρωσία(1) την οποία υιοθέτησε το Ευρωπαϊκό Συμβούλιο στις 4 Ιουνίου 1999, όπως τροποποιήθηκε από την κοινή στρατηγική 2003/471/ΚΕΠΠΑ της Ευρωπαϊκής Ένωσης για την τροποποίηση της κοινής στρατηγικής 1999/414/ΚΕΠΠΑ όσον αφορά τη Ρωσία για την παράταση της περιόδου εφαρμογής της, την οποία υιοθέτησε το Ευρωπαϊκό Συμβούλιο στις 20 Ιουνίου 2003(2) στην οποία, μεταξύ άλλων, εκφράζεται η δέσμευση της Ευρωπαϊκής Ένωσης να προωθήσει τον αφοπλισμό και τον περιορισμό της διάδοσης των όπλων μαζικής καταστροφής (ΟΜΚ), να υποστηρίξει τον έλεγχο των εξοπλισμών και να προωθήσει την εφαρμογή των υφιστάμενων συμφωνιών και την ενίσχυση των ελέγχων στις εξαγωγές,

Εκτιμώντας τα ακόλουθα:

(1) Η συμφωνία εταιρικής σχέσης και συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρωσικής Ομοσπονδίας, αφετέρου(3), ενθαρρύνει, μεταξύ άλλων, μια μεγαλύτερη σύγκλιση θέσεων όσον αφορά διεθνή ζητήματα αμοιβαίου ενδιαφέροντος, αυξάνοντας κατ' αυτόν τον τρόπο την ασφάλεια και τη σταθερότητα.

(2) Στις 25 και 26 Ιουνίου 2002, στο Kananaskis, Καναδά, οι ηγέτες των κρατών της Ομάδας των 8 (G8) δρομολόγησαν την πρωτοβουλία για μια παγκόσμια εταιρική σχέση κατά της διάδοσης όπλων και υλικών μαζικής καταστροφής, στα πλαίσια της οποίας θα υποστηρίξουν ειδικά σχέδια συνεργασίας, αρχικά στη Ρωσική Ομοσπονδία, για τη μη διάδοση, τον αφοπλισμό, την καταπολέμηση της τρομοκρατίας και την αντιμετώπιση θεμάτων πυρηνικής ασφάλειας.

(3) Η Ευρωπαϊκή Ένωση υποστηρίζει τον στόχο και τις αρχές της πρωτοβουλίας του G8 για μια παγκόσμια εταιρική σχέση και εξακολουθεί να προωθεί τη συνεργατική ανάληψη δραστηριοτήτων για τον περιορισμό των απειλών, καθώς και την ασφαλή διάλυση του δυναμικού που συνδέεται με ΟΜΚ στη Ρωσική Ομοσπονδία.

(4) Οι δραστηριότητες της Ευρωπαϊκής Ένωσης λαμβάνουν χώρα παράλληλα με τις δραστηριότητες που διεξάγουν η Ευρωπαϊκή Κοινότητα και διμερώς και πολυμερώς τα κράτη μέλη.

(5) Όλες αυτές οι δραστηριότητες θα πρέπει να συντονίζονται στο μεγαλύτερο δυνατό βαθμό, προκειμένου να αποφεύγονται περιττές επικαλύψεις.

(6) Οι δραστηριότητες της Ευρωπαϊκής Ένωσης μπορούν επίσης να αναλαμβάνονται σε συνεργασία με άλλες χώρες.

(7) Η Επιτροπή συμφώνησε να επωμισθεί ορισμένα καθήκοντα απαραίτητα για την υλοποίηση της παρούσας κοινής δράσης,

ΥΙΟΘΕΤΕΙ ΤΗΝ ΠΑΡΟΥΣΑ ΚΟΙΝΗ ΔΡΑΣΗ:

Άρθρο 1

1. Συνεχίζεται πρόγραμμα συνεργασίας της Ευρωπαϊκής Ένωσης για τη μη διάδοση και τον αφοπλισμό στη Ρωσική Ομοσπονδία (εφεξής αποκαλούμενο "το πρόγραμμα"), το οποίο θεσπίσθηκε με την κοινή δράση 1999/878/ΚΕΠΠΑ του Συμβουλίου, της 17ης Δεκεμβρίου 1999, για τη θέσπιση προγράμματος συνεργασίας της Ευρωπαϊκής Ένωσης για τη μη διάδοση των πυρηνικών όπλων και τον αφοπλισμό στη Ρωσική Ομοσπονδία(4).

2. Στόχος του προγράμματος είναι να υποστηρίξει τις προσπάθειες της Ρωσικής Ομοσπονδίας για τον έλεγχο των όπλων, τον αφοπλισμό και τη μη διάδοση και, προς τον σκοπό αυτό:

- να συνεργασθεί με τη Ρωσική Ομοσπονδία στις προσπάθειές της για την ασφαλή και περιβαλλοντικώς υγιή διάλυση ή/και αναδιάρθρωση της υποδομής και του εξοπλισμού που συνδέεται με τα ΟΜΚ,

- να παράσχει νομικό και επιχειρησιακό πλαίσιο για την ενίσχυση του ρόλου της Ευρωπαϊκής Ένωσης σε συνεργατικές δραστηριότητες περιορισμού των απειλών στη Ρωσική Ομοσπονδία μέσω συνεργασίας με γνώμονα τα σχέδια,

- να προωθήσει καταλλήλως το συντονισμό προγραμμάτων και σχεδίων στον τομέα αυτό στο επίπεδο της Κοινότητας και των κρατών μελών, καθώς και σε διεθνές επίπεδο.

Άρθρο 2

1. Το Συμβούλιο αποφασίζει, βάσει συστάσεως κράτους μέλους ή/και της Επιτροπής, ποια νέα σχέδια στον τομέα του αφοπλισμού και της μη διάδοσης χρηματοδοτούνται στα πλαίσια του προγράμματος.

2. Τα νέα σχέδια που θα θεσπισθούν στα πλαίσια του προγράμματος αφορούν το χημικό, τον πυρηνικό ή το βιολογικό τομέα ή τους ελέγχους των εξαγωγών.

Άρθρο 3

1. Το Συμβούλιο αναθέτει στην Επιτροπή, για τη διάρκεια του προγράμματος και με την επιφύλαξη του άρθρου 5, το έργο της προετοιμασίας των προς έγκριση σχεδίων, καθώς και την επίβλεψη της καλής εφαρμογής τους. Η Επιτροπή υποβάλλει, τακτικά και οσάκις απαιτείται, εκθέσεις προς το Συμβούλιο, υπό την αιγίδα της προεδρίας επικουρούμενης από τον γενικό γραμματέα του Συμβουλίου, ύπατο εκπρόσωπο της ΚΕΠΠΑ.

2. Η Επιτροπή επικουρείται από μονάδα εμπειρογνωμόνων, συμπεριλαμβανομένης ομάδας βοηθείας για την εκτέλεση σχεδίου, στη Μόσχα. Ο αριθμός των μελών της μονάδας και ο ορισμός των καθηκόντων τους περιλαμβάνονται στην εντολή που παρατίθεται στο παράρτημα.

3. Η Επιτροπή εξακολουθεί να διαθέτει στη Μόσχα ομάδα βοηθείας για την εκτέλεση σχεδίων, προκειμένου:

- να ενεργεί σε στενή συνεργασία με το προσωπικό που εργάζεται στα πλαίσια των χρηματοδοτούμενων από την Κοινότητα σχεδίων,

- να διενεργεί, όπως ενδείκνυται, μελέτες σκοπιμότητας,

- να εκτελεί χρέη συνδέσμου με τις τοπικές αρχές και με τους αντιπροσώπους άλλων συμβαλλομένων χωρών,

- να διαπραγματεύεται με τις τοπικές αρχές τις απαραίτητες ρυθμίσεις για την εφαρμογή του προγράμματος,

- να παρακολουθεί τη διάθεση των κονδυλίων που έχουν εγγραφεί για την εκτέλεση του προγράμματος.

Άρθρο 4

1. Το χρηματοδοτικό πλαίσιο αναφοράς για την κάλυψη των διοικητικών δαπανών της μονάδας εμπειρογνωμόνων που αναφέρεται στο άρθρο 3 παράγραφοι 2 και 3 ανέρχεται σε 680000 ευρώ.

2. Η διαχείριση των δαπανών που χρηματοδοτούνται με το ποσό που αναφέρεται στην παράγραφο 1 υπόκειται στις διαδικασίες και τους κανόνες που εφαρμόζονται σε ζητήματα που αφορούν τον προϋπολογισμό της Κοινότητας.

3. Η Ευρωπαϊκή Ένωση χρηματοδοτεί την υποδομή και τις τρέχουσες δαπάνες του προγράμματος.

4. Το Συμβούλιο και η Επιτροπή εξασφαλίζουν τον ενδεδειγμένο συντονισμό μεταξύ του προγράμματος, της κοινοτικής βοήθειας και της διμερούς και πολυμερούς βοήθειας που παρέχουν τα κράτη μέλη. Στο πλαίσιο αυτό, το Συμβούλιο σημειώνει ότι η Επιτροπή προτίθεται να κατευθύνει τη δράση της για την επίτευξη των στόχων και των προτεραιοτήτων της παρούσας κοινής δράσης, όπου ενδείκνυται, με κατάλληλα κοινοτικά μέτρα.

5. Η εφαρμογή της παρούσας κοινής δράσης υπόκειται σε διμερείς διαβουλεύσεις με τη Ρωσική Ομοσπονδία και άλλους εταίρους, στα πλαίσια των υφιστάμενων συνεδριάσεων πολιτικού διαλόγου.

Άρθρο 5

1. Το Συμβούλιο επανεξετάζει τακτικά τις δράσεις που αναλαμβάνονται στα πλαίσια του προγράμματος. Κατά την επανεξέταση αυτή, αξιολογούνται επίσης οι ρωσικές ικανότητες απορρόφησης και χρησιμοποίησης αυξημένης ενίσχυσης.

2. Ανάλογα με την πρόοδο του προγράμματος, πραγματοποιούνται ανεξάρτητες περιοδικές αξιολογήσεις και έλεγχοι.

3. Το Συμβούλιο μπορεί να αναστέλλει το πρόγραμμα, εάν η Ρωσική Ομοσπονδία:

- δεν συνεργάζεται πλήρως στην εφαρμογή του προγράμματος,

- δεν επιτρέπει τη σχετική παρακολούθηση ή/και τις σχετικές περιοδικές εξωτερικές αξιολογήσεις και ελέγχους, εκ μέρους της Ευρωπαϊκής Ένωσης.

Άρθρο 6

Η παρούσα κοινή δράση αρχίζει να ισχύει από την ημερομηνία που υιοθετείται.

Εκπνέει την ημερομηνία λήξης της κοινής στρατηγικής της Ευρωπαϊκής Ένωσης 1999/414/ΚΕΠΠΑ για τη Ρωσία.

Άρθρο 7

Η παρούσα κοινή δράση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες, 24 Ιουνίου 2003.

Για το Συμβούλιο

Ο Πρόεδρος

Γ. Παπανδρέου

(1) ΕΕ L 157 της 24.6.1999, σ. 1.

(2) Βλέπε σελίδα 68 της παρούσας Επίσημης Εφημερίδας.

(3) ΕΕ L 327 της 28.11.1997, σ. 3.

(4) ΕΕ L 331 της 23.12.1999, σ. 11.

ΠΑΡΑΡΤΗΜΑ

Εντολή μονάδας εμπειρογνωμόνων δυνάμει του προγράμματος συνεργασίας της Ευρωπαϊκής Ένωσης για τη μη διάδοση των πυρηνικών όπλων και τον αφοπλισμό της Ρωσικής Ομοσπονδίας

Με την κοινή δράση 1999/878/ΚΕΠΠΑ ανατίθεται στην Επιτροπή η συγκρότηση μονάδας εμπειρογνωμόνων στα πλαίσια του προγράμματος συνεργασίας για τη μη διάδοση και τον αφοπλισμό στη Ρωσική Ομοσπονδία. Η προαναφερόμενη κοινή δράση έχει συμπληρωθεί με δύο εκτελεστικές αποφάσεις (2001/493/ΚΕΠΠΑ, της 25ης Ιουνίου 2001, για τον καθορισμό πρόσθετων σχεδίων και 2002/381/ΚΕΠΠΑ, της 21ης Μαΐου 2002 για την πρόβλεψη πρόσθετου προϋπολογισμού για τη μονάδα εμπειρογνωμόνων).

Ορισμένες δραστηριότητες των σχεδίων που αποφασίσθηκαν το 1999 και το 2001 δεν μπόρεσαν να ολοκληρωθούν μέχρι την ημερομηνία λήξης της κοινής δράσης 1999/878/ΚΕΠΠΑ και αναμένεται ότι θα ληφθούν αποφάσεις για νέα σχέδια στα πλαίσια της εν λόγω κοινής δράσης. Αυτό απαιτεί την παράταση της εντολής της μονάδας εμπειρογνωμόνων.

Η μονάδα εμπειρογνωμόνων περιλαμβάνει τμήμα πολιτικής και συντονισμού σχεδίων με βάση την Επιτροπή στις Βρυξέλλες, καθώς και ομάδα βοήθειας για την εκτέλεση σχεδίων με βάση τη Μόσχα, που θα υποβάλει εκθέσεις στο τμήμα πολιτικής και συντονισμού σχεδίων στις Βρυξέλλες. Το τμήμα πολιτικής και συντονισμού σχεδίων περιλαμβάνει δύο εμπειρογνώμονες της Ευρωπαϊκής Ένωσης και προϊστάμενο του τμήματος, ο οποίος επικουρείται από την Επιτροπή. Η διοικητική στήριξη του τμήματος ασκείται από γραμματέα και διοικητικό βοηθό. Η ομάδα βοήθειας για την εκτέλεση σχεδίων με βάση τη Μόσχα περιλαμβάνει εμπειρογνώμονα της Ευρωπαϊκής Ένωσης, καθώς και τοπικό γραμματέα.

Ο προϊστάμενος του τμήματος αναλαμβάνει τη συνολική ευθύνη για την εφαρμογή της κοινής δράσης. Διατηρεί στενές σχέσεις με την προεδρία του Συμβουλίου της Ευρωπαϊκής Ένωσης, και τα κράτη μέλη και τον γενικό γραμματέα του Συμβουλίου, ύπατο εκπρόσωπο ΚΕΠΠΑ.

Τα καθήκοντα που σχετίζονται με την πολιτική και το συντονισμό και την ανάπτυξη των σχεδίων περιλαμβάνουν, μεταξύ άλλων, τα ακόλουθα:

- στήριξη στο συντονισμό προγραμμάτων για τη μη διάδοση και τον αφοπλισμό στη Ρωσική Ομοσπονδία σε επίπεδο Κοινότητας, κρατών μελών καθώς και σε ευρύτερα επίπεδα,

- δημιουργία βάσης δεδομένων των σχεδίων που χρηματοδοτούνται από την Ευρωπαϊκή Ένωση, την Κοινότητα και τα κράτη μέλη,

- δημιουργία και τήρηση βάσης δεδομένων σχετικά με τους εμπειρογνώμονες της Ευρωπαϊκής Ένωσης, αναλόγως με τους τομείς πολιτικής,

- δημιουργία δικτύου των σημείων επαφής των κρατών μελών, που θα συμπληρώνει τις αρμόδιες ομάδες εργασίας του Συμβουλίου σε ό,τι αφορά την εφαρμογή της παρούσας κοινής δράσης και τις σχετικές δραστηριότητες,

- προετοιμασία και υποβολή τακτικών εκθέσεων προόδου,

- λειτουργία ως σημείο επαφών για τις διεθνείς πρωτοβουλίες,

- εκτέλεση χρεών συνδέσμου με τις αρχές της δικαιούχου χώρας και με τους επίσημους αντιπροσώπους άλλων συμβαλλομένων χωρών που δεν είναι μέλη της Ευρωπαϊκής Ένωσης,

- οργάνωση ή από κοινού οργάνωση διασκέψεων στο πλαίσιο της πρωτοβουλίας για συνεργασία για τη μη διάδοση και τον αφοπλισμό (NDCI).

Τα τομεακά καθήκοντα καλύπτουν, μεταξύ άλλων, τα ακόλουθα:

- εκπόνηση συνολικών τομεακών εκθέσεων,

- παροχή διεξοδικής ανάλυσης σχετικά με κεντρικά τομεακά προβλήματα,

- καθορισμός και διενέργεια περιορισμένων μελετών σκοπιμότητας, εφόσον υπάρχει ανάγκη,

- προσδιορισμός σχεδίων για την αντιμετώπιση κεντρικών προβλημάτων,

- εκπόνηση σχεδίων προκειμένου να υποβληθούν στο Συμβούλιο ενόψει πιθανής μελλοντικής χρηματοδότησης στα πλαίσια μέτρων παρακολούθησης της παρούσας κοινής δράσης,

- οριστικοποίηση και συντονισμός της εφαρμογής σχεδίων που έχουν χρηματοδοτηθεί στα πλαίσια της παρούσας κοινής δράσης και της κοινής δράσης 1999/878/ΚΕΠΠΑ, συμπεριλαμβανομένων αποφάσεων για την εφαρμογή των κοινών δράσεων, σε στενή συνεργασία, οσάκις ενδείκνυται, με τα κράτη μέλη που φιλοξενούν τα σχέδια,

- εξασφάλιση στενής συνεργασίας με το προσωπικό που εργάζεται στα πλαίσια σχεδίων τα οποία χρηματοδοτούνται από την Ευρωπαϊκή Ένωση.